**NAVODILO ZA IZPOLNJEVANJE OBRAZCA**

Zahtevek za zmanjšanje oziroma oprostitev davka od plačil uporabe premoženjskih pravic na podlagi določb mednarodne pogodbe o izogibanju dvojnega obdavčevanja dohodka je predpisan na podlagi 260. in 266. člena Zakona o davčnem postopku (Uradni list RS, št. 117/06), v povezavi s 130. členom Zakona o dohodnini (Uradni list RS, št. 117/06; v nadaljnjem besedilu: ZDoh-2) in s 70. členom Zakona o davku od dohodkov pravnih oseb (Uradni list RS, št. 117/06; v nadaljnjem besedilu: ZDDPO-2).

Prejemnik plačil uporabe premoženjskih pravic predloži plačniku plačil uporabe premoženjskih pravic izpolnjen obrazec preden so plačila uporabe premoženjskih pravic izplačana. Plačnik plačil uporabe premoženjskih pravic predloži izpolnjen obrazec Finančni upravi Republike Slovenije. Davčni organ odloči o zahtevku najpozneje v 15 dneh od prejema zahtevka. Plačnik davka lahko izplača plačila uporabe premoženjskih pravic in obračuna davek po nižji stopnji, kot je določen z zakonom (ZDoh-2 in ZDDPO2) ali od teh plačil uporabe premoženjskih pravic ne izračuna in odtegne davka, šele ko prejme s strani davčnega organa potrjen zahtevek.

Za vsako izplačilo plačil uporabe premoženjskih pravic se predloži nov zahtevek. Davčni organ lahko v primerih, ko plačnik davka izplačuje dohodek v rednih časovnih presledkih odobri ugodnosti za daljše časovno obdobje.

Obrazec se izpolnjuje čitljivo, z velikimi tiskanimi črkami.

**1.** Prejemnik dohodka vpiše državo, s katero ima Republika Slovenija sklenjeno mednarodno pogodbo o izogibanju dvojnega obdavčevanja dohodka, ter člen in odstavek člena te pogodbe, na podlagi katere vlaga zahtevek. V polje desno z X označi ali se zahtevek nanaša na uveljavljanje nižje davčne stopnje (v tem primeru vpiše tudi davčno stopnjo) ali na oprostitev davka.

# Podatki o prejemniku

Vpišeta se ime in priimek oziroma firma prejemnika plačil uporabe premoženjskih pravic. Fizična oseba vpiše podatke o prebivališču (naselje, ulica, hišna številka in pošta) in državo, katere državljan je. Če je prejemnik dohodka gospodarska družba ali druga pravna oseba ali združenje oseb po tujem pravu, se vpišeta sedež te osebe in kraj njenega dejanskega upravljanja. Prejemnik dohodka vpiše državo katere rezident je za davčne namene (država, katere pristojni organ potrdi rubriko v 7. točki obrazca), in davčno ali drugo identifikacijsko številko. Podatek o tej številki ni obvezen. Kadar je prejemnik dohodka poslovna enota nerezidenta v Republiki Sloveniji, se to ustrezno označi z X v kvadratku pred besedo DA. V tem primeru se vpišejo naziv, sedež in dejavnost poslovne enote. Če poslovna enota nima sedeža, se vpiše samo njen kraj. Kadar prejemnik dohodka ni poslovna enota, se to označi z X v kvadratku pred besedo NE, pri čemer se desne rubrike ne izpolnjujejo.

# Podatki o plačniku plačil uporabe premoženjskih pravic (plačnik davka)

Vpiše se firma in pravno-organizacijska oblika ter sedež plačnika davka. Podatek o osnovnem kapitalu se vpisuje, kadar se uveljavlja nižja davčna stopnja, ki je skladno z določbami mednarodne pogodbe pogojena z določeno udeležbo v kapitalu oziroma upravljanju plačnika. Vpiše se davčna številka plačnika davka.

# Podatki o plačilih uporabe premoženjskih pravic, prejetih od plačnika, za katere se uporabi pogodba iz 1. točke

 Z X se ustrezno označi, ali so plačila uporabe premoženjskih pravic prejeta na podlagi avtorske pravice ali na podlagi pravice industrijske lastnine ali na drugi podlagi. Vpiše se vrsta dohodka. Iz opisa mora biti razvidno, da gre za dohodek, za katerega veljajo ugodnosti iz mednarodne pogodbe. Vpiše se delež, ki ga ima prejemnik dohodka v plačniku (v %). Podatek o deležu se vpisuje kadar se uveljavlja nižja davčna stopnja, ki je skladno z določbami mednarodne pogodbe pogojena z določeno udeležbo v kapitalu oziroma upravljanju plačnika. Vpišeta se datum plačila (mm.dd.LLLL) in znesek plačil uporabe premoženjskih pravic v eurih, zaokrožen na dve decimalni mesti.

# Drugo

Vpišejo se drugi podatki.

**7.** Izpolni pristojni organ države, katere rezident je za davčne namene prejemnik plačil uporabe premoženjskih pravic.

**Priloge: \***Ustrezna priloga se priloži, če je višina udeležbe v kapitalu oziroma pri upravljanju družbe pogoj za uveljavljanje nižje davčne stopnje iz mednarodne pogodbe.